RESOLUCIÓN do 28 de febreiro de 2007, da Secretaría Xeral de Comunicación, pola que se convocan, para o ano 2007, subvencións aos concellos para realización de estudos técnicos e para dotación de equipamentos para o establecemento de infraestruturas de difusión de baixa potencia en rede de frecuencia única, no marco do servizo de televisión dixital terrestre.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 06/03/2007

A Secretaría Xeral de Comunicación co obxecto de facilitar o despregamento de infraestruturas de difusión da televisión dixital terrestre, no ámbito dos concellos que van prestar este servizo, quere dotalos dunhas medidas de apoio que incentiven a implantación dos novos servizos da televisión dixital, ampliando así o marco da pluralidade informativa cara á poboación local, achegándolle a calidade e funcionalidades propias da tecnoloxía dixital.
O Plan Técnico Nacional de Televisión Dixital Terrestre, aprobado polo Real decreto 944/2005, do 29 de xullo, establece, entre outros, o escenario de transición da tecnoloxía analóxica á tecnoloxía dixital, obrigando as entidades que prestan o servizo de televisión terrestre con tecnoloxía analóxica que se vai realizar, de xeito gradual, o cesamento progresivo das emisións en analóxico por áreas técnicas, de acordo co plan que para tal efecto acorde a Administración xeral do Estado.
As fases de cobertura recollidas no artigo 6 do dito plan técnico, rematan nunha porcentaxe de cobertura do 98% e do 95% da poboación estatal, para a rede do ente público Radiotelevisión Española e para o resto das televisións estatais, respectivamente, quedando sen cobertura o 2% da poboación estatal no caso de RTVE, e o 5% da poboación estatal para o resto das televisións nacionais. Estas porcentaxes de poboación sen cobertura agrávanse no caso da Comunidade Autónoma de Galicia, por mor da súa dispersión poboacional, a súa orografía, e o seu baixo peso relativo no total da poboación estatal e as dificultades para o desenvolvemento e establecemento de infraestruturas de radiodifusión axeitadas.
Esta situación vén encontrando solución a través da disposición adicional duodécima do Real decreto 944/2005, do 29 de xullo, que sinala as condicións que deben cumprir os concellos no establecemento de estacións transmisoras de televisión dixital terrestre de baixa potencia en rede de frecuencia única para
a difusión aos seus cidadáns das canles de televisión en servizo.
A Secretaría Xeral de Comunicación, con esta convocatoria de axudas aos concellos galegos, convoca dúas liñas de subvencións, unha dirixida a apoiar a realización de estudos técnicos de cobertura, planificación ou proxecto técnico e outra liña para a dotación de equipamentos para o establecemento de infraestruturas de difusión de baixa potencia en rede de frecuencia única e a certificación de instalación, no marco do despregamento de infraestruturas da televisión dixital terrestre.
Polo exposto, e no uso das facultades que me atribúe, por desconcentración, a disposición adicional segunda c) do Decreto 44/2006, do 2 de marzo,
DISPOÑO:
Artigo 1º.-Obxecto e partida orzamentaria.
Para o ano 2007, convócanse dúas liñas de subvención aos concellos, para a realización de estudos de cobertura, a planificación de novas instalacións ou a realización de proxectos técnicos de telecomunicacións (modalidade A) e para dotación de equipamentos para o establecemento de infraestruturas de difusión de baixa potencia en rede de frecuencia única de televisión dixital terrestre e a certificación de instalación (modalidade B), no marco de despregamento de infraestruturas de difusión do servizo de televisión dixital terrestre.
Esta convocatoria efectúase en réxime de concorrencia competitiva, para cada liña.
Os obxectivos destas subvencións son, por unha banda, incentivar a iniciativa local para a realización de estudos, plans e proxectos técnicos de telecomunicación, e por outra, estimular a adquisición de equipamentos para o establecemento de infraestruturas de difusión de baixa potencia en rede de frecuencia única de televisión dixital terrestre así como as correspondentes certificacións técnicas de instalación; segundo o disposto na disposición adicional duodécima do Real decreto 944/2005, do 29 de xullo, que especifica as condicións que deben cumprir os concellos na súa iniciativa local de extensión de cobertura de sinal de televisión.
Para as mencionadas axudas resérvase a cantidade de 250.000 euros, que se imputarán ao crédito dispoñible na aplicación orzamentaria 04.31.461A.760.0 dos orza
mentos xerais da Comunidade Autónoma de Galicia para o ano 2007, atribuíndose inicialmente o importe de 100.000 euros para a modalidade A e 150.000 euros para a modalidade B, sen prexuízo da distribución definitiva que resulte das resolucións de adxudicación. O crédito non adxudicado nunha modalidade pode aplicarse na outra, ata acadar o límite total sinalado.
Artigo 2º.-Beneficiarios.
Poderán optar a estas subvencións os concellos da Comunidade Autónoma de Galicia que cumpran os seguintes requisitos:
-Con respecto ás subvencións de modalidade A), é necesario que os concellos xustifiquen a necesidade de mellora do sinal de televisión indicando as zonas xeográficas do territorio municipal en que se presentan as deficiencias de sinal e precisen realizar estudos, plans ou proxectos técnicos de telecomunicación.
-Con respecto ás subvencións de modalidade B), é necesario que os concellos xustifiquen a necesidade de mellora de sinal de televisión indicando as zonas xeográficas do territorio municipal en que se presentan as deficiencias e precisen establecer infraestruturas de difusión de baixa potencia en rede de frecuencia única do servizo de televisión dixital terrestre, así como as certificacións técnicas de instalación.
Artigo 3º.-Solicitudes, prazo de presentación e documentación.
1. As solicitudes de subvención serán formuladas polo presidente do concello solicitante, segundo o modelo que figura como anexo a esta convocatoria para cada modalidade, dirixiranse ao secretario xeral de Comunicación e presentaranse no rexistro xeral da Consellería de Presidencia, Administracións Públicas e Xustiza ou nos das súas delegacións provinciais, sen prexuízo do establecido no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo para a súa presentación será de trinta e un días naturais contados desde o día seguinte ao da publicación desta convocatoria no Diario Oficial de Galicia.
3. Coa solicitude, xuntarase a seguinte documentación para a modalidade A) axudas para realización de estudos de cobertura, a planificación de novas instalacións ou a realización de proxectos técnicos de telecomunicacións:
a.1) Xustificación da necesidade de mellora de cobertura nas zonas xeográficas do territorio municipal en que se presentan as deficiencias.
a.2) Proposta detallada do investimento que se vai realizar coa subvención: estudo técnico de cobertura, planificación de novas instalacións, proxecto técnico, mediante informe técnico facultativo.
a.3) Documento pro forma do persoal facultativo que realizará o descrito no punto anterior.
a.4) Declaración de solicitudes efectuadas ou axudas concedidas, para o mesmo proxecto, das distintas administracións públicas.
4. Coa solicitude xuntarase a seguinte documentación para a modalidade B) para dotación de equipamentos para o establecemento de infraestruturas de difusión de baixa potencia en rede de frecuencia única de televisión dixital terrestre, así como das certificacións técnicas de instalación:
b.1) Xustificación da necesidade de mellora de cobertura nas zonas xeográficas do territorio municipal en que se presentan as deficiencias, mediante informe técnico facultativo.
b.2) A localización proposta da nova instalación debe estar en áreas de cobertura do despregamento da rede principal de difusión de televisión, para cada un dos múltiplex dixitais que se queren instalar. Esta localización debe ser axeitada para cubrir a zona formulada, mediante informe técnico facultativo.
b.3) Xustificación da existencia de espazo público ou servidume para a instalación do mastro soporte do equipamento de telecomunicacións na localización da nova instalación.
b.4) Xustificación da posibilidade da subministración enerxética para o equipamento da nova instalación.
b.5) Compromiso para o mantemento axeitado de toda a instalación.
b.6) Compromiso expreso do cumprimento do requirido na disposición adicional duodécima do Real decreto 944/2005, do 29 de xullo, con copia dos documentos seguintes:
b.6.1. Acreditar a conformidade das sociedades concesionarias e entidades habilitadas para a prestación do servizo de televisión dixital terrestre, para a utilización do dominio público radioeléctrico que estas teñen asinado para difundir o servizo de televisión dixital terrestre no seu termo municipal.
b.6.2. Comunicación á Comisión do Mercado das Telecomunicacións, previa á instalación.
b.6.3. Presentación do proxecto técnico das instalacións asinado por un enxeñeiro ou enxeñeiro técnico de telecomunicacións e visado polo colexio oficial correspondente, ou compromiso da presentación do proxecto con copia da aceptación do orzamento de honorarios da elaboración do proxecto.
b.7) Documento pro forma de instalador autorizado, para o caso de solicitarse axuda para a efectiva instalación; este facultativo deberá xustificar estar inscrito no tipo D no Rexistro de Instaladores (Real decreto 401/2003, do 4 de abril, BOE nº 115, do 14 de maio).
b.8) Declaración de solicitudes efectuadas ou axudas concedidas, para o mesmo proxecto, das distintas administracións públicas.
5. Estas subvencións serán compatibles coas que poidan conceder outras administracións públicas, sempre que o importe das subvencións concedidas, illadamente ou en concorrencia coas concedidas por outras administracións públicas ou entes públicos ou privados, non supere o custo total do investimento que se vai realizar.
6. En todo caso, ambas as dúas modalidades de axudas desta convocatoria son compatibles entre si, de xeito que a concesión dunha modalidade de axuda
a un concello non lle impide ser beneficiario da outra, para o caso de cumprir o sinalado nestas bases.
Artigo 4º.-Tramitación.
Os servizos competentes da Dirección Xeral de Comunicación Audiovisual tramitarán as solicitudes e proporán os procedementos necesarios para a concesión da subvención.
Artigo 5º.-Criterios de valoración desta convocatoria e contías máximas das subvencións.
As solicitudes, de modalidade A ou de modalidade B, valoraranse conforme os seguintes criterios que se sinalan por orde de prioridade:
a) Poboación, criterio que se valorará ata un máximo de 10 puntos, nas seguintes circunstancias:
-Máis de 500 e menos de 1.000 en núcleo.
-Máis de 200 e menos de 501 habitantes en núcleo ou máis de 500 e menos de 1.001 en diseminado.
-Máis de 100 e menos de 201 habitantes en núcleo ou máis de 200 e menos de 501 en diseminado.
-Máis de 50 e menos de 101 habitantes en núcleo ou máis de 100 e menos de 201 en diseminado.
-Poboación en diseminado de máis de 50 habitantes e menos de 101.
-Poboación de menos de 51 habitantes en diseminado.
b) Área do territorio afectada, criterio que se valorará ata un máximo de 10 puntos, nas seguintes circunstancias:
-Máis de 1 km e menos de 2,5 km.
-Máis de 2,5 km e menos de 5 km.
-Máis de 5 km e menos de 10 km.
-Superficie afectada maior de 10 km.
c) Outros servizos audiovisuais, criterio que se valorará ata un máximo de 10 puntos, nas seguintes circunstancias:
-Carecen doutros servizos audiovisuais.
-Carecen de cobertura da TVG en analóxico pero reciben outros servizos de TV analóxica.
-Dispoñen de cobertura da TVG pero non doutras televisións analóxicas.
-Dispoñen de ata 3 canles de televisión analóxica incluída a TVG.
-Dispoñen de ata 6 canles de televisión analóxica incluída a TVG.
-Carecen de cobertura do múltiplex autonómico dixital (TVG) pero reciben outros servizos de televisión dixital.
-Dispoñen de cobertura do múltiplex autonómico dixital (TVG) pero non doutros múltiplex dixitais terrestres.
O importe da axuda na modalidade A poderá acadar ata 3.000 euros.
As contías que os concellos beneficiarios poidan obter nesta convocatoria non poderán superar un importe acumulado de 12.000 euros; procederase a efectuar a redución procedente na axuda por modalidade B.
Artigo 6º.-Proposta, resolución e publicidade.
1. A proposta de resolución seralle formulada ao secretario xeral de Comunicación por un órgano colexiado e a través da Dirección Xeral de Comunicación Audiovisual, que é o órgano instrutor.
2. A composición do dito órgano colexiado é a seguinte:
-Presidente: o subdirector xeral de Telecomunicacións e Audiovisual.
-Tres vogais: con nivel orgánico de xefe de servizo.
-Secretario: un funcionario da dita dirección xeral.
3. Cando as axudas outorgadas, individualmente consideradas, sexan inferiores a 3.000 euros, a publicidade efectuarase a través do taboleiro de anuncios da Secretaría Xeral de Comunicación-Dirección Xeral de Comunicación Audiovisual e no taboleiro de anuncios das delegacións provinciais da Consellería de Presidencia, Administracións Públicas e Xustiza.
4. Cando as axudas outorgadas, individualmente consideradas, sexan iguais ou superiores a 3.000 euros, a publicidade efectuarase no Diario Oficial de Galicia.
5. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Secretaría Xeral de Comunicación publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Artigo 7º.-Prazo máximo de resolución e recursos contra a resolución.
1. Para os efectos establecidos no artigo 42.2º da Lei 30/1992, do 26 de novembro, de réxime xurídico das administracións públicas e do procedemento administrativo común, o prazo máximo para resolver as solicitudes correspondentes ás accións especificadas nesta convocatoria será de tres meses, contados desde o día seguinte ao da publicación no Diario Oficial de Galicia desta convocatoria.
2. A resolución ditada polo secretario xeral de Comunicación esgota a vía administrativa e contra dita resolución poderá interpoñerse potestivamente recurso de reposición ante o secretario xeral de Comunicación, no prazo dun mes, contado desde o día seguinte ao da súa notificación; ou ben interpoñer recurso contencioso-administrativo ante o Tribunal Superior de Xustiza de Galicia, no prazo de dous meses, contados de igual modo.
3. De non notificarse resolución no prazo indicado no punto 1, entenderase desestimada a petición correspondente, podendo interpoñerse, con carácter potestativo, recurso de reposición ante o secretario xeral de Comunicación no prazo de tres meses, ou ben interpoñer recurso contencioso-administrativo ante o Tribunal Superior de Xustiza de Galicia, no prazo de seis meses. Os prazos sinalados para estes casos comenzarán a contarse desde que transcorra o prazo de tres meses sinalado no punto 1 anterior.
Artigo 8º.-Prazo de aceptación.
Notificada a resolución de subvención, os beneficiarios deberán manifestar por escrito a súa aceptación, comprometéndose a executar a actividade subvencionada no prazo e nas condicións establecidas nesta convocatoria.
De non recibirse a aceptación no prazo de dez días naturais, entenderase que o concello beneficiario renuncia á subvención concedida e procederase, sen máis trámite, ao arquivo do expediente.
Artigo 9º.-Xustificación do investimento e solicitude de pagamento.
Para o recoñecemento da axuda, o concello beneficiario, antes do 1 de outubro de 2007, deberá solicitar o pagamento e presentará ante a Dirección Xeral de Comunicación Audiovisual a xustificación do investimento xuntando o seguinte:
Para xustificar por axuda na modalidade A), por duplicado exemplar:
1. Anteproxecto técnico de estudo ou planificación ou de proxecto técnico, asinado polo facultativo competente e colexiado; sen prexuízo de que se presenten os proxectos definitivos antes do 31 de decembro de 2007.
2. Certificación expedida polo secretario da corporación local beneficiaria que reflicta o acordo aprobatorio do gasto efectuado por razón da axuda concedida.
3. Declaración complementaria do conxunto de axudas obtidas e/ou solicitadas para o mesmo proxecto en calquera outra Administración, organismo ou ente público.
4. Certificación expedida pola entidade bancaria onde se deba realizar o pagamento.
Para xustificar por axuda na modalidade B), por duplicado exemplar:
1. Factura expedida pola empresa instaladora.
2. Boletín das instalacións técnicas.
3. Certificación técnica das instalacións.
4. Factura de honorarios do facultativo pola certificación técnica.
5. Acta de recepción provisional das instalacións, sen prexuízo de que se presente o boletín da instalación efectuada, expedida por facultativo competente antes do 31 de decembro de 2007.
6. Certificación expedida polo secretario da corporación local beneficiaria que reflicta o acordo aprobatorio dos gastos efectuados por razón da subvención concedida.
7. Declaración complementaria do conxunto de axudas obtidas e/ou solicitadas para o mesmo proxecto en calquera outra Administración, organismo ou ente público.
8. Certificación expedida pola entidade bancaria onde se deba realizar o pagamento.
Artigo 10º.-Inspección e información.
A Dirección Xeral de Comunicación Audiovisual poderá realizar as inspeccións e comprobacións que
considere necesarias co fin de asegurar o cumprimento das normas e requisitos con que se concederon as subvencións.
De igual xeito, o beneficiario estará obrigado a facilitar toda a información que lle sexa requirida pola Dirección Xeral de Comunicación Audiovisual, Intervención Xeral da Comunidade Autónoma de Galicia, o Tribunal de Contas e o Consello de Contas no exercicio das súas funcións de fiscalización e control do destino das axudas.
Artigo 11º.-Obrigas do beneficiario.
1. Os concellos receptores das subvencións quedarán obrigados:
a) A non alterar o destino da subvención.
b) A admitir as inspeccións e control que estableza a Dirección Xeral de Comunicación Audiovisual.
c) A efectuar a xustificación do gasto conforme o establecido no artigo 9º, facultándose a dita dirección xeral para determinar o correcto cumprimento desta obriga.
2. O incumprimento de calquera das obrigas mencionadas será causa determinante de revogación da subvención, así como do reintegro, de ser o caso, da subvención percibida e dos xuros de demora correspondentes.
3. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.
Artigo 12º.-Réxime xurídico aplicable.
No demais, esta resolución estará sometida á lexislación básica do Estado na materia contida na Lei estatal 38/2003, do 17 de novembro, xeral de subvencións e no Real decreto 887/2006, do 21 de xullo; aos artigos 78 e 79 do Decreto lexislativo 1/1999, do 7 de outubro, e demais normativa de desenvolvemento.
Artigo 13º.-Actos de desenvolvemento desta convocatoria.
Facúltase o director xeral de Comunicación Audiovisual para ditar, no ámbito das súas competencias, as resolucións precisas para o desenvolvemento desta convocatoria.
Artigo 14º.-Recursos contra esta resolución de convocatoria.
Poderá interpoñerse potestivamente recurso de reposición ante o secretario xeral de Comunicación, no prazo dun mes, contado desde o día seguinte ao da súa publicación no Diario Oficial de Galicia; ou ben interpoñer recurso contencioso-administrativo ante o Tribunal Superior de Xustiza de Galicia, no prazo de dous meses, contados de igual modo.
Santiago de Compostela, 28 de febreiro de 2007.
Juan Fernando Salgado García
Secretario xeral de Comunicación